Europa-Parlamentets, Rådets og Kommissionens afgørelse nr. 1247/2002/EF

af 1. juli 2002

om statutten og de almindelige betingelser for udøvelse af hvervet som Europæisk Tilsynsførende for Databeskyttelse

EUROPA-PARLAMENTET, RÅDET FOR DEN EUROPÆISKE UNION OG KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Europa-Parlamentets og Rådets forordning (EF) nr. 45/2001 af 18. december 2000 om beskyttelse af fysiske personer i forbindelse med behandling af personoplysninger i fællesskabsinstitutionerne og -organerne og om fri udveksling af sådanne oplysninger(1), særlig artikel 43,

under henvisning til forslag fra Kommissionen(2), og

ud fra følgende betragtninger:

(1) Den Europæiske Tilsynsførende for Databeskyttelse er en uafhængig kontrolmyndighed, som har til opgave at overvåge fællesskabsinstitutionernes og -organernes overholdelse af de fællesskabsretsakter, der vedrører beskyttelsen af fysiske personer i forbindelse med behandling af personoplysninger og fri udveksling af disse oplysninger.

(2) Databeskyttelsesreglerne tager sigte på at beskytte fysiske personers grundlæggende friheder og rettigheder, navnlig deres privatliv og familieliv, i forbindelse med behandling af personoplysninger, navnlig i overensstemmelse med artikel 6 i traktaten om Den Europæiske Union og under behørig hensyntagen til artikel 7 og 8 i Den Europæiske Unions charter om grundlæggende rettigheder. Disse grundlæggende rettigheder fortolkes i henhold til Domstolens retspraksis i lyset af artikel 8 i den europæiske menneskerettighedskonvention og de forfatningsmæssige traditioner, der er fælles for medlemsstaterne. Formålet med databeskyttelse skal opfyldes under hensyntagen til målet om ikke at begrænse borgernes adgang til oplysninger om offentlige aktiviteter.

(3) En effektiv oprettelse af denne uafhængige kontrolmyndighed kræver fastsættelse af statutten og de almindelige betingelser for udøvelsen af hvervet som Europæisk Tilsynsførende for Databeskyttelse og som Europæisk Assisterende Tilsynsførende for Databeskyttelse.

(4) De fleste elementer, der skal indgå i statutten og de almindelige betingelser for udøvelsen af hvervet som Europæisk Tilsynsførende for Databeskyttelse, er allerede fastsat i forordning (EF) nr. 45/2001. Den indeholder de nødvendige bestemmelser om udnævnelsen af Den Europæiske Tilsynsførende for Databeskyttelse og af Den Europæiske Assisterende Tilsynsførende for Databeskyttelse og om deres menneskelige og finansielle ressourcer, uafhængighed, tavshedspligt, opgaver og beføjelser. Forretningsordenen for Den Europæiske Tilsynsførende for Databeskyttelse, jf. artikel 46, litra k), i forordning (EF) nr. 45/2001, bør navnlig indeholde procedureregler om, hvorledes den tilsynsførende udøver sine beføjelser.

(5) Den Europæiske Tilsynsførende for Databeskyttelse er bundet af fællesskabsretten og skal overholde Europa-Parlamentets og Rådets forordning (EF) nr. 1049/2001 af 30. maj 2001 om aktindsigt i Europa-Parlamentets, Rådets og Kommissionens dokumenter(3). Han er således bundet af traktatens bestemmelser om beskyttelse af de grundlæggende rettigheder og friheder, som betyder, at beslutningstagningen i Den Europæiske Union skal være så åben som muligt, og at personoplysninger, navnlig vedrørende privatlivet, skal beskyttes.

(6) Budgetrammen for denne afgørelse bør være forenelig med det nuværende loft for udgiftsområde 5.

(7) Der er dog to vigtige elementer i statutten, som ikke fremgår af forordning (EF) nr. 45/2001, og som derfor skal præciseres. Det drejer sig om den tilsynsførendes og den assisterende tilsynsførendes løn, tillæg og enhver fordel, som træder i stedet for løn, samt de tilsynsførendes hjemsted. Ligeledes bør bestemmelserne i forordning (EF) nr. 45/2001 vedrørende proceduren for udnævnelse af Den Europæiske Tilsynsførende og Den Assisterende Tilsynsførende præciseres.

(8) Den Europæiske Tilsynsførende for Databeskyttelse bør have et vederlag, der ligger på samme niveau som Den Europæiske Ombudsmands, da det er nødvendigt at sikre, at den tilsynsførende har en status svarende til sine opgaver og beføjelser, og fordi udarbejdelsen af forordning (EF) nr. 45/2001 i betydeligt omfang er inspireret af Den Europæiske Ombudsmand med hensyn til definitionen af den tilsynsførendes institutionelle profil. Den Europæiske Ombudsmand er sidestillet med en dommer ved Domstolen for så vidt angår vederlag, tillæg og alderspension.

(9) Den Assisterende Tilsynsførende bør sidestilles med justitssekretæren ved Domstolen for så vidt angår vederlag, tillæg og alderspension, således at der etableres et hierarki mellem den tilsynsførende og den assisterende tilsynsførende, samtidig med at de er underlagt samme lønningsregulativ, der svarer til deres udnævnelsesprocedure, embede og opgaver.

(10) Den Europæiske Tilsynsførende for Databeskyttelse bør have sit hjemsted i Bruxelles for at sikre den nærhed, der på grund af de arbejdsopgaver, der skal udføres, skal være mellem Den Europæiske Tilsynsførende og Fællesskabets institutioner og organer, der er underlagt den tilsynsførendes kontrol, samt for at fremme en harmonisk gennemførelse af disse opgaver.

(11) Det bør undersøges, i hvilket omfang samarbejdet med de nationale tilsynsinstanser for databeskyttelse, der er oprettet i henhold til afsnit VI i traktaten om Den Europæiske Union og fastlagt i artikel 46, litra f), i forordning (EF) nr. 45/2001, gør det muligt at nå målet om at sikre sammenhæng i anvendelsen af de regler og kontrolprocedurer, der vedrører databeskyttelse.

(12) Europa-Parlamentets kompetente udvalg kan beslutte at afholde en høring, som er åben for alle Parlamentets medlemmer, af de kandidater, der er opført på den liste, Kommissionen opstiller i overensstemmelse med artikel 42, stk. 1, i forordning (EF) nr. 45/2001 efter et offentligt stillingsopslag -

TRUFFET FØLGENDE AFGØRELSE:

Artikel 1

Vederlag til Den Europæiske Tilsynsførende for Databeskyttelse

Den Europæiske Tilsynsførende for Databeskyttelse sidestilles med en dommer ved Domstolen for så vidt angår fastsættelse af løn, tillæg og alderspension samt enhver anden fordel, der træder i stedet for løn.

Artikel 2

Vederlag til Den Europæiske Assisterende Tilsynsførende for Databeskyttelse

Den Europæiske Assisterende Tilsynsførende for Databeskyttelse sidestilles med justitssekretæren ved Domstolen for så vidt angår fastsættelse af løn, tillæg og alderspension samt enhver anden fordel, der træder i stedet for løn.

Artikel 3

Udnævnelsesprocedure

Den Europæiske Tilsynsførende for Databeskyttelse og Den Assisterende Tilsynsførende udnævnes efter et offentligt stillingsopslag. Stillingsopslaget giver alle interesserede personer i hele Fællesskabet mulighed for at indgive deres ansøgning. Listen over ansøgere er offentlig tilgængelig. Europa-Parlamentets kompetente udvalg kan på grundlag af et forslag fra Kommissionen, der er udarbejdet i overensstemmelse med artikel 42, stk. 1, i forordning (EF) nr. 45/2001, beslutte at afholde en høring for at kunne foretage en prioritering.

Artikel 4

Hjemsted

Den Europæiske Tilsynsførende for Databeskyttelse og Den Europæiske Assisterende Tilsynsførende for Databeskyttelse har deres hjemsted i Bruxelles.

Artikel 5

Denne afgørelse træder i kraft dagen efter offentliggørelsen i De Europæiske Fællesskabers Tidende.

Udfærdiget i Bruxelles, den 1. juli 2002.

På Europa-Parlamentets vegne

P. Cox

Formand

På Rådets vegne

M. Arias Cañete

Formand

På Kommissionens vegne

R. Prodi

Formand

(1) EFT L 8 af 12.1.2001, s. 1.

(2) EFT C 304 E af 30.10.2001, s. 178.

(3) EFT L 145 af 31.5.2001, s. 43.